《韦道安（道安尝佐张建封于徐州，及军乱而道安自杀）》
唐代·柳宗元

道安本儒士，颇擅弓剑名。二十游太行，暮闻号哭声。

疾驱前致问，有叟垂华缨。言我故刺史，失职还西京。

偶为群盗得，毫缕无馀赢。货财足非吝，二女皆娉婷。

苍黄见驱逐，谁识死与生。便当此殒命，休复事晨征。

一闻激高义，眦裂肝胆横。挂弓问所往，趫捷超峥嵘。

见盗寒涧阴，罗列方忿争。一矢毙酋帅，馀党号且惊。

麾令递束缚，纆索相拄撑。彼姝久褫魄，刃下俟诛刑。

却立不亲授，谕以从父行。捃收自担肩，转道趋前程。

夜发敲石火，山林如昼明。父子更抱持，涕血纷交零。

顿首愿归货，纳女称舅甥。道安奋衣去，义重利固轻。

师婚古所病，合姓非用兵。朅来事儒术，十载所能逞。

慷慨张徐州，朱邸扬前旌。投躯获所愿，前马出王城。

辕门立奇士，淮水秋风生。君侯既即世，麾下相欹倾。

立孤抗王命，钟鼓四野鸣。横溃非所壅，逆节非所婴。

举头自引刃，顾义谁顾形。烈士不忘死，所死在忠贞。

咄嗟徇权子，翕习犹趋荣。我歌非悼死，所悼时世情。

作者简介：柳宗元（773年－819年），字子厚，唐代河东（今山西运城）人，杰出诗人、哲学家、儒学家乃至成就卓著的政治家，唐宋八大家之一。著名作品有《永州八记》等六百多篇文章，经后人辑为三十卷，名为《柳河东集》。因为他是河东人，人称柳河东，又因终于柳州刺史任上，又称柳柳州。柳宗元出身河东柳氏，与刘禹锡并称“刘柳”，与韩愈并称为“韩柳”，与王维、孟浩然、韦应物并称“王孟韦柳”。柳宗元一生留诗文作品达600余篇，其文的成就大于诗。骈文有近百篇，散文论说性强，笔锋犀利，讽刺辛辣。